DA Den Europæiske Unions Tidende C 305/30

Offentliggørelse af en ansøgning om godkendelse af en mindre ændring i henhold til artikel 53, stk. 2, andet afsnit, i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2017/C 305/14)

Europa-Kommissionen har godkendt denne mindre ændring i overensstemmelse med artikel 6, stk. 2, tredje afsnit, i Kommissionens delegerede forordning (EU) nr. 664/2014 (1).

ANSØGNING OM GODKENDELSE AF EN MINDRE ÆNDRING

Ansøgning om godkendelse af en mindre ændring, jf. artikel 53, stk. 2, andet afsnit, i Europa-Parlamentets og Rådets forordning (EU) nr. 1151/2012 (2)

»MARRONI DEL MONFENERA«

EU-nr.: PGI-IT-02282 — 19.1.2017

BOB ( ) BGB ( X ) GTS ( )

1. Ansøgende sammenslutning og legitim interesse

Associazione Produttori Marroni della Marca Trevigiana Piazza Case Rosse 14 31040 Onigo di Pederobba (TV) ITALIEN E-mail : marronimonfenera.igp@pec.it info@asso-marronimonfenera-igp.it

Producentsammenslutningen Produttori Marroni della Marca Trevigiana er berettiget til at indgive en ansøgning om ændring i henhold til artikel 13, stk. 1, i det italienske landbrugs-, fødevare- og skovbrugsministeriums dekret nr. 12511 af 14. oktober 2013.

2. Medlemsstat eller tredjeland

Italien

3. Afsnit i varespecifikationen, som berøres af ændringen

— ☒ Beskrivelse af produktet — ☐ Bevis for oprindelse — ☐ Produktionsmetode — ☐ Tilknytning — ☒ Mærkning — ☒ Andet [emballage]

4. Type ændring

— ☐ Ændring — der kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB, og som ikke kræver ændring af det offentliggjorte enhedsdokument. — ☒ Ændring — der kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB, og som kræver ændring af det offentliggjorte enhedsdokument. — ☐ Ændring — der kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB, for hvilken der ikke er offentliggjort et enhedsdokument (eller tilsvarende). — ☐ Ændring — der kan betegnes som en mindre ændring, jf. artikel 53, stk. 2, fjerde afsnit, i forordning (EU) nr. 1151/2012 — af varespecifikationen for en registreret GTS.

5. Ændring(er)

Beskrivelse af produktet

Følgende to afsnit i artikel 2 i varespecifikationen:

1. »Frugt: generelt oval med svagt fremtrædende spids, den ene side oftest flad, den anden side tydeligt krum. Antal frugter pr. kilo: 90 eller mindre.« […] »Den beskyttede geografiske betegnelse (BGB) er forbeholdt frugter, der tilhører klasse »Ekstra« (frugtstørrelse mindst 3 cm, højst 4 vægtprocent frugter med insektangreb i hinden, højst 3 vægtprocent frugter med spor af larveangreb på skallen) og klasse I (frugtstørrelse mellem 2,8 og 3 cm, højst 6 vægtprocent frugter med insektangreb i hinden, højst 5 vægtprocent frugter med spor af larveangreb på skallen).« og punkt 3.2 i enhedsdokumentet:

2. »Frugt: oval med svagt fremtrædende spids, den ene side oftest flad, den anden side tydeligt krum. Antal frugter pr. kilo: 90 eller mindre.« […] »Den beskyttede geografiske betegnelse (BGB) er forbeholdt frugter, der tilhører klasse »Ekstra« (frugtstørrelse mindst 3 cm, højst 4 vægtprocent frugter med insektangreb i hinden, højst 3 vægtprocent frugter med spor af larveangreb på skallen) og klasse I (frugtstørrelse mellem 2,8 og 3 cm, højst 6 vægtprocent frugter med insektangreb i hinden, højst 5 vægtprocent frugter med spor af larveangreb på skallen).« ændres som følger: »Frugt: generelt oval med svagt fremtrædende spids, den ene side oftest flad, den anden side tydeligt krum. Antal frugter pr. kilo: 120 eller mindre.« […] »Den beskyttede geografiske betegnelse (BGB) er forbeholdt frugter, der tilhører klasse »Ekstra« (frugtstørrelse mindst 3 cm, højst 4 vægtprocent frugter med insektangreb i hinden, højst 3 vægtprocent frugter med spor af larveangreb på skallen), klasse I (frugtstørrelse mellem 2,8 og 3 cm, højst 6 vægtprocent frugter med insektangreb i hinden, højst 5 vægtprocent frugter med spor af larveangreb på skallen) og klasse II (frugtstørrelse mellem 2,6 og 2,8 cm, højst 6 vægtprocent frugter med insektangreb i hinden, højst 5 vægtprocent frugter med spor af larveangreb på skallen).« Begrundelse: Ændringerne i punkt 1 og 2 foretages, fordi frugterne er blevet mindre, hvilket betyder, at der er flere frugter pr. kilo af produktet. De senere års særligt tørre somre har resulteret i mindre frugter, som har gjort det nødvendigt også at markedsføre mindre kastanjer under den beskyttede geografiske betegnelse. En manglende overensstemmelse mellem beskrivelsen af frugtens form i enhedsdokumentet og denne beskrivelse i den tekniske specifikation er desuden blevet korrigeret. Eftersom dette er et naturprodukt, kan der ikke garanteres absolut regelmæssighed med hensyn til form, og derfor er ordlyden »Frugt: generelt oval«, som allerede findes i varespecifikationen, nu overført til enhedsdokumentet. Da de øvrige kendetegn anført i artikel 2 og i punkt 3.2 i enhedsdokumentet ikke påvirkes af frugtens form eller størrelse, forbliver de specifikke kvalitetsegenskaber uændrede. Ændringen anses derfor for at opfylde betingelserne i artikel 53, stk. 2, litra a)-e), i forordning (EU) nr. 1151/2012 og kan klassificeres som en mindre ændring.

Mærkning og emballering

Artikel 8 i varespecifikationen — punkt 3.6 og 3.7 i enhedsdokumentet

3. »Produktet skal pakkes i netposer beregnet til levnedsmiddelbrug, der er lukket foroven ved varmlimning eller tilsyning.« ændres som følger: »Produktet skal pakkes i netposer beregnet til levnedsmiddelbrug eller i beholdere beregnet til levnedsmiddelbrug af forskellige størrelser og materialer. Alle typer emballage skal forsegles på en sådan måde, at frugterne ikke kan tages ud uden at bryde forseglingen.«

4. »Produktet bringes i handelen i netposer beregnet til levnedsmiddelbrug i pakninger, der vejer 1 kg, 2 kg, 3 kg (varmlimning), 5 kg og 10 kg (syet).« ændres som følger: »Pakningerne kan veje 0,5 kg, 1 kg, 2 kg, 3 kg, 5 kg, 10 kg eller 25 kg.« Begrundelse: Ændring nr. 3 og 4 afspejler, at der ikke er nødvendigt at begrænse emballageringstypen, idet de emballeringsmaterialer, der er tilgængelige, kan variere (varmeforseglingssystemer er f.eks. ikke længere tilgængelige på det italienske marked), og andre typer emballeringsmateriale kan blive tilgængelige i fremtiden, f.eks. mere miljøvenlige materialer. Da ændringen kun påvirker produktets emballering og vægt, anses den for at opfylde betingelserne i artikel 53, stk. 2, litra a)-e), i forordning (EU) nr. 1151/2012 og kan klassificeres som en mindre ændring.

5. Punktet: »— handelsklassen (»Ekstra« eller »I«)« ændres som følger: »— handelsklassen (»Ekstra«, »I« eller »II«)« Der indsættes en henvisning til klasse II. Da denne ændring har til formål at sikre overensstemmelse med ændringer i punkt 1 og 2 og kun påvirker produktets mærkning, anses den for at opfylde betingelserne i artikel 53, stk. 2, litra a)-e), i forordning (EU) nr. 1151/2012 og kan klassificeres som en mindre ændring.

ENHEDSDOKUMENT

»MARRONI DEL MONFENERA«

EU-nr.: PGI-IT-02282 — 19.1.2017

BOB ( ) BGB ( X )

1. Betegnelse

»Marroni del Monfenera«

2. Medlemsstat eller tredjeland:

Italien

3. Beskrivelse af landbrugsproduktet eller fødevaren

3.1. Produkttype

Klasse 1.6: Frugt, grøntsager og korn, også forarbejdet.

3.2. Beskrivelse af produktet med betegnelsen i punkt 1

Produktet »Marroni del Monfenera« består af frugter i frisk tilstand, der stammer fra den lokale økotype af plantearten Castanea sativa Mill. var. sativa. Ved markedsføringen skal produktet have følgende kendetegn: Frø: ét pr. frugt, for det meste glat eller let rynket. Frugtkød: lys hasselnødbrun hen imod strågul, blød/melet konsistens med sød og behagelig smag. Hinde: hasselnødbrun, trævlet og fast hindeagtig struktur, kun i ringe grad vokset ind i frøet. Skal: glinsende brun med mørkere, lodrette striber, læderagtig og fast struktur, lodden overflade og tilspidset håret afslutning. Hilum: for det meste oval form, lysere end skallen med mere eller mindre tydelige striber, der løber fra midten mod kanten, men ikke fortsætter på sidefladerne. Frugt: generelt oval med svagt fremtrædende spids, den ene side oftest flad, den anden side tydeligt krum. Antal frugter pr. kilo: 120 eller mindre. Skallen indeholder højst tre frugter.

Den beskyttede geografiske betegnelse (BGB) er forbeholdt frugter, der tilhører klasse »Ekstra« (frugtstørrelse mindst 3 cm, højst 4 vægtprocent frugter med insektangreb i hinden, højst 3 vægtprocent frugter med spor af larveangreb på skallen), klasse I (frugtstørrelse mellem 2,8 og 3 cm, højst 6 vægtprocent frugter med insektangreb i hinden, højst 5 vægtprocent frugter med spor af larveangreb på skallen) og klasse II (frugtstørrelse mellem 2,6 og 2,8 cm, højst 6 vægtprocent frugter med insektangreb i hinden, højst 5 vægtprocent frugter med spor af larveangreb på skallen).

3.3. Foder (kun for produkter af animalsk oprindelse) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

Høstning, sortering, rensning, størrelsessortering og den såkaldte curatura skal finde sted inden for det geografiske produktionsområde. Produkter, der ikke bringes i handelen senest 48 timer efter høstningen, underkastes curatura-behandlingen. Den består i at lægge »Marroni del Monfenera« i vand med rumtemperatur i op til ni dage. Herefter tages »Marroni del Monfenera« op af vandet og tørres i en dertil beregnet maskine. Denne proces gør det muligt at opbevare produktet i frisk tilstand i op til tre måneder. Curatura-behandlingen skal finde sted inden for få timer efter høstningen for at forebygge udbrud af gæringsprocesser under transporten, især i år, hvor høstningen finder sted i regnfulde perioder eller i perioder, hvor temperaturen stadig er høj.

3.5. Særlige regler for udskæring, rivning eller emballering osv. af det produkt, som betegnelsen henviser til

Produktet skal pakkes i netposer beregnet til levnedsmiddelbrug eller i beholdere beregnet til levnedsmiddelbrug af forskellige størrelser og materialer. Alle typer emballage skal forsegles på en sådan måde, at frugterne ikke kan tages ud uden at bryde forseglingen. Pakningerne kan veje 0,5 kg, 1 kg, 2 kg, 3 kg, 5 kg, 10 kg eller 25 kg.

Produktet må tidligst markedsføres fra den 15. september det pågældende år.

3.6. Særlige regler for mærkning af det produkt, som betegnelsen henviser til

Emballagen skal ud over Unionens logo og angivelserne i forbindelse hermed samt de lovbestemte oplysninger være påført en etikette med følgende yderligere oplysninger: »Marroni del Monfenera« efterfulgt af forkortelsen IGP med bogstaver, der er større end alle øvrige angivelser på etiketten, samt pakkevirksomhedens navn, selskabsbetegnelse, adresse, logo, handelsklasse (Ekstra, I eller II) og bruttovægt ved emballeringen.

Logoet består af to koncentriske ovaler, hvori de bakkede områder i Pedemontana del Grappa er afbildet. Den foranliggende slette er delt af floden Piave, som løber mod midten og deler logoet i to asymmetriske dele. På højre og venstre side af floden er der et meget frugtbærende kastanjetræ. Der er afbildet to kastanjekapsler og ti kastanjer omgivet af to blade. Kastanjefrugterne rager lidt ud over ovalens rand mod venstre.

4. Kort angivelse af det geografiske områdes afgrænsning

Det geografiske område for produktion af »Marroni del Monfenera« omfatter følgende kommuner i provinsen Treviso: Borso del Grappa, Crespano del Grappa, Paderno del Grappa, Possagno, Cavaso del Tomba, Pederobba, San Zenone degli Ezzelini, Fonte, Asolo, Maser, Castelcucco, Monfumo, Cornuda, Montebelluna, Caerano di San Marco, Crocetta del Montello, Volpago del Montello, Giavera del Montello og Nervesa della Battaglia.

5. Tilknytning til det geografiske område

Størstedelen af de jorder, på hvilke »Marroni del Monfenera« dyrkes, tilhører kategori nr. 21 i Jordbundskort over Italien (Carta dei Suoli d’Italia) med betegnelsen: »sur brunjord, udludet brunjord, brunjord og lithosol«. Det er en kategori, som i dette område kun forekommer på højre side af floden Piave langs foden af bjergene og dækker størstedelen af det geografiske produktionsområde. Disse jorder er kendetegnet ved en sur til meget sur reaktion, et ringe indhold af baser og en høj grad af mineralisering af organisk materiale. Der er meget fugtigt subalpint klima, som er præget af Foralpernes meget stejle og sydvendte skrænter. Denne særlige beskaffenhed og beliggenhed betyder, at luftstrømmene stiger op fra sletten og fremkalder rigelige nedbørsmængder, at forårsfrost forekommer i begrænset omfang, og at regnvandet hurtigt siver ned. Den naturlige ligevægt betyder, at jorderne og det omgivende miljø er særlig velegnet til dyrkning af »Marroni del Monfenera«.

De særlige egenskaber, som gør den beskyttede geografiske betegnelse »Marroni del Monfenera« til et unikt produkt og adskiller det fra andre produkter inden for samme varekategori, er frugtkødets søde smag, frugtens ensartede og faste struktur og dens bløde melede konsistens. De særlige egenskaber, især smagen, beror på »Marroni del Monfeneras« særlige gennemsnitlige kemiske sammensætning. En sammenligning med værdierne for kastanjers kemiske sammensætning, som er beregnet af INRAN (Istituto Nazionale di Ricerca per gli alimenti e la nutrizione), viser, at »Marroni del Monfenera« har større indhold af kulhydrater, fedtstoffer og kalium og et lavere indhold af natrium.

Frugtens kemiske sammensætning og dermed dens kvalitet hænger sammen med, at kastanjetræet, som er en art, der foretrækker surbund, har særlig gunstige betingelser i dyrkningsområdet for »Marroni del Monfenera«, da jorderne her er overvejende sure i modsætning til jorderne i de tilgrænsende områder, og de findes ikke i de andre foralpeområder i provinsen Treviso. Det fører til et større indhold af kalium og et mindre indhold af natrium i »Marroni del Monfenera« end i andre kastanjer, hvilket fremgår af en sammenligning mellem værdierne for de to produkters kemiske sammensætning i INRAN's tabeller. Frugtens kvalitet hænger også sammen med, at kastanjetræerne er begunstiget af den rigelige, gennemsnitlige årlige nedbørsmængde, der fører til udvaskning af jordens basiske stoffer og derved holder den sur. Derudover begrænser den særlige beskaffenhed og beliggenhed ved bjergfoden tydelig forårsfrost, som planten er meget sårbar overfor.

Ud over disse vigtige miljømæssige forhold spiller de menneskelige faktorer også en afgørende rolle. »Marroni del Monfenera« er blevet dyrket siden middelalderen, hvilket fremgår af et dokument fra 1351 om regulering af høsten mellem områdets familieoverhoveder. Beskyttelsen af kastanjebeplantningerne i området med »Marroni del Monfenera« bekræftes også i notarialdokumenter fra de efterfølgende århundreder. Heri findes anmeldelser til myndighederne om ulovlig beskæring af kastanjetræerne eller tilstedeværelse af græssende dyr uden for sæsonen, der var til skade for kastanjehøsten. Traditionen med at dyrke denne afgrøde er bevaret til op til vore dage takket være fremkomsten af talrige begivenheder, som f.eks. udstillingsmessen »Marroni del Monfenera«, som blev grundlagt i 1970. Den betydning, som »Marroni del Monfenera« har for den lokale økonomi, og produktets omdømme afspejles i de utallige begivenheder, der hvert år afholdes. I forbindelse med markeringen af udstillingsmessens trediveårsjubilæum havde kommunen Pederobba, hvor messen afholdes, udsendt en serie postkort og et særligt poststempel.

Henvisning til offentliggørelsen af varespecifikationen

(Artikel 6, stk. 1, andet afsnit, i nærværende forordning)

Ministeriet har indledt den nationale indsigelsesprocedure ved at offentliggøre forslaget om anerkendelse af den beskyttede oprindelsesbetegnelse »Marroni del Monfenera« i Gazzetta Ufficiale della Repubblica Italiana nr. 256 af 2. november 2016.

Den konsoliderede udgave af varespecifikationen kan ses på webstedet: http://www.politicheagricole.it/flex/cm/pages/ServeBLOB.php/L/IT/IDPagina/3335

eller:

direkte på ministeriets websted (www.politicheagricole.it) ved at klikke på »Prodotti DOP e IGP« (øverst til højre på skærmen), herefter på »Prodotti DOP, IGP e STG« (til venstre på skærmen) og endelig på »Disciplinari di produzione all’esame dell’UE«.

(1) EUT L 179 af 19.6.2014, s. 17.

(2) EUT L 343 af 14.12.2012, s. 1.